དཔལ་ཆོས་གྲགས་ཀྱིས།ཐབས་བྱུང་དེར་གྱུར་ལྐོག་གྱུར་པ།།དེ་འཆད་པ་ནི་དཀའ་བ་ཡིན།།ཞེས་གསུངས་པས།རང་གིས་མ་ཤེས་ན་གཞན་ལ་འཆད་པའི་གཞི་མེད་པས་སློབ་གཉེར་ཚུལ་བཞིན་བྱེད་དགོས།གཞན་དུ།རང་གིས་མ་མཁྱེན་པ་རྒྱུ་མཚན་དུ་བྱས་ནས་གཞན་གྱིས་ཀྱང་ཤེས་མི་ཆོག་པ་དང་།ཤེས་མི་རུང་བ་དང་།ཤེས་ཀྱང་ལོག་པར་ལྟ་བ།དངོས་ཤུགས་བརྒྱུད་གསུམ་ནས་ངས་བཤད་པ་འདི་ལས་གཞན་མེད།ཡོད་ན་ལོག་པ་ཡིན་པའི་གོ་བ་བརྡ་ལོག་གི་བཀའ་མོལ་ནམ་ཡང་གསུང་མི་རུང་།རང་ཉིད་ལ་ཁ་ཕྱོགས་པའི་སློབ་མ་རྣམས་སེམས་གཏིང་ནས་ཕན་སེམས་ཡོད་ན་རང་གིས་ཇི་ཙམ་ཕན་ཐོགས་མིན་ནི་རང་བློ་རང་ལ་ལྐོག་ཏུ་མ་གྱུར་པས།རང་ལ་དེ་ཙམ་གྱི་ནུས་པ་མེད་ན་ཡང་དག་པའི་ལམ་བཟང་སྟོན་པའི་བཤེས་གཉེན་རྣམ་དག་དང་ཚད་ཐུབ་ཅིག་མཚམས་སྦྱོར་ངེས་པར་བྱ་དགོས།དེ་འདྲའི་ལྟ་བ་དང་འཆར་སྒོ་ཡངས་པའི་སློབ་དཔོན་དེ་ནི་གཏན་གྱི་མདུན་མའི་གཞི་འཛུགས་པའི་དམིགས་བུ་བཟང་པོ་ཞིག་ལ་ངོས་འཛིན་བྱ་འོས།